In nomine Domini, amen. Ex tenore hujus publici instrumenti ad universorum noticiam deducatur, quod anno Incarnationis Domini millesimo CCC° sexagesimo quarto, XXVIa die mensis novembris, indictione tertia, Pontificatus Sanctissimi in Christo patris, ac Domini nostri Domini Urbani divina providentie Pape quinti, anno secundo, regnante illustrissimo ac potentissimo principe domino Karolo Dei gratia Francorum rege, in mei notarii publici et testium subscriptorum presentia, illustrissimus princeps dominus Philippus, quondam filius regis Francorum, dux Burgundie, una cum domino duce Andegavensi fratre suo, domino episcopo Eduensi, domino Abbate Sancti Benigni, et aliis prelatis, nobilibus, et aliis quamplurimis, personaliter accessit ad ecclesiam Sancti Benigni Divionensis, Lingonensis diocesis, ante magnum altare dicte ecclesie, hora quasi tertia dicte diei, prima die sui adventus ad dictam villam Divionensem, tanquam Dux et dominus dicti loci. Qui quidem dominus Dux coram omni populo ibidem congregato exponi fecit per venerabilem virum et discretum magistrum Philibertum Paillardi consiliarium et cancellarium suum Burgundie, quasdam litteras regias, inter cetera continentes donationem sibi factam de dicto ducatu Burgundie per bone memorie regem Johannem patrem suum noviter deffunctum, et confirmationem dicte donationis factam per dictum illustrissimum et potentissimum dominum Karolum Dei gratia Francorum regem, fratremque germanum predicti domini Ducis: quibus expositis, fuit ex parte Johannis dicti Chopillart, clerici, ibidem presentis, procuratoris, et procuratoris nomine Majoris, scabinorum, et totius communie dicte ville Divionensis requisitum habere copiam predictarum litterarum, et specialiter clausularum continentium dictas donationem et confirmationem, que quidem copia habenda eidem procuratori, et aliis patrie qui habere voluerint, liberaliter fuit concessa. Deinde ad dictum dominum Ducem accesserunt personaliter, Johannes Poisseneti, Maior Divionis, una cum pluribus scabinorum suorum, et plures alii de dicta communia Divionis, qui ibidem voluerunt et poterunt interesse. Qui humiliter et devote supplicando, requisierunt dictum dominum Ducem, quod cum ipsi haberent libertates et franchisias sibi datas et concessas, ac etiam confirmatas a predecessoribus suis ducibus Burgundie, quas quicumque dux Burgundie jurare, et observare tenebatur juxta formam earundem; ipse dominus Dux eas jurare et observare placeret, nec non eas laudare, ac etiam approbare et confirmare, et super his dare litteras suas, prout predecessores suis hactenus fecerunt, et facere juraverunt. Super quibus, pro parte dicti domini Ducis habita super hiis ibidem deliberatione cum dicto fratre, et venerabili consilio suo, per vocem dicti cancellarii sui gallice fuit responsum in hunc modum: «Seigneurs, messire li Dux qui cy est, a en ceste église fait voir diligemment par son conseil, vos chartres, franchises, et libertez, et en vuellant ensuigre les bons faiz de ses devanciers dux de Bourgoingne, il jure cy devant Dieu, et aux saint évangilles de Dieu, que il tiendra et gardera fermement, et fera tenir et garder par ses officiers, les privileges, libertez, immunitez, franchises, et confirmations d’icelles, données de messeigneurs les dux de Bourgoingne aux Maieur, eschevins et commune de Dijon, si comme elles sunt escriptes es lettres desdits privileges, et icelles louhe et confirme, et en donra ses lettres. Et parmy ce, vous Maire et eschevis, et procureur de ladite commune, jurerez cy semblaublement à Monseigneur garder, et faire garder et randre de vostre povoir, par vous et vos subjets, toutes ses droitures que il a, et doit avoir en la ville et banlehuë de Dijon, solon la teneur de vos dits privileges et rendre vraye et deheuë obeïssance à Monseigneur, et lui en donrez vos lettres soubs le seel de ladite commune.» Quibus dictis et expositis per dictum cancellarium, predictus dominus Dux pro se juravit ad sancta Dei evangelia, in presentia corporis Christi, et prefati Maior et plures de scabinis ibidem presentes, nec non et dictus Johannes Chopillardi procurator, et procuratoris nomine dicte communie Divionis, tendentes manus ad sanctos, juraverunt omnia et singula supradicta et exposita per dictum cancellarium, eodem et simili modo quo ipse cancellarius eisdem exposuerat, et quod supra continetur. § De et super quibus omnibus et singulis, voluerunt dicte partes, quod ego notarius publicus infra scriptus, sibi darem et conficerem publicum instrumentum et michi dictum instrumentum de predictis instantissime requisierunt dictus cancellarius pro et nomine dicti domini Ducis presentis, et dictus Johannes Chopillardi procurator et procuratoris nomine dicte communie Divionis, quod eisdem concessi. § Acta fuerunt hec, anno, die, mense, hora, et loco, indictione, et pontificatu predictis, presentibus prefato domino Duce Andegavensi, domino episcopo Eduensi, domino Abbate Sancti Benigni, domino Abbate Sancti Stephani, domino de Sombernone, domino de Couches, magistro Johanne Blancheti, secretario et consiliario dicti domini Ducis, Simone de Chailleyo, domicello, et pluribus aliis testibus ad premissa vocatis et rogatis. § Et ego Johannes Descutigney, commorans apud Belnam, Eduensis diocesis publicus apostolica et imperiali auctoritate notarius, predictis accessioni, expositioni, requisitioni, responsioni, et aliis omnibus et singulis supradictis, dummodo predicta agerentur et fierent, una cum predictis testibus, et aliis presens interfui, eaque sic fieri vidi et audivi, et in hanc publicam formam redegi, signumque meum consuetum apposui huic presenti publico instrumento manu mea propria scripto, et consimili per eadem verba duplicato, ad requisitionem predictarum partium, in testimonium premissorum vocatus et rogatus.